KBANK ชี้กรอบเงินบาทสัปดาห์หน้า 33.00-33.80 บ./ดอลลาร์ จับตากนง.-สถานการณ์โควิด
ธนาคารกสิกรไทย (KBANK) มองกรอบการเคลื่อนไหวของเงินบาทสัปดาห์หน้า(27 ก.ย.-1 ต.ค.) ที่ 33.00-33.80 บาท/ดอลลาร์ จับตากนง.-สถานการณ์โควิด
KBANK ชี้กรอบเงินบาทสัปดาห์หน้าที่ 33.00-33.80 บาท/ดอลลาร์ จับตากนง.-สถานการณ์โควิด
27 ก.ย. 2564

ผู้สืื่อข่าวรายงานว่า ธนาคารกสิกรไทย (KBANK) มองกรอบการเคลื่อนไหวของเงินบาทสำหรับสัปดาห์ถัดไป (27 ก.ย.-1 ต.ค.) ที่ 33.00-33.80 บาท/ดอลลาร์ โดยในสัปดาห์ที่ผ่านมา เงินบาททยอยอ่อนค่าสอดคล้องกับแรงขายสุทธิในตลาดพันธบัตรไทยของนักลงทุนต่างชาติ และแรงกดดันต่อสินทรัพย์เสี่ยงในภาพรวมท่ามกลางความกังวลต่อสถานการณ์บริษัทอสังหาริมทรัพย์ของจีน
นอกจากนี้เงินดอลลาร์ฯ ก็ได้รับแรงหนุนจากถ้อยแถลงของประธานเฟดที่สะท้อนว่า เฟดอาจเริ่มชะลอวงเงินมาตรการ QE ในเร็วๆ นี้ (อาจเป็นเดือนพ.ย.) ขณะที่ dot plot ชุดใหม่ของเฟดบ่งชี้ว่า ดอกเบี้ยของสหรัฐฯ อาจมีการปรับขึ้นในปีหน้า อย่างไรก็ดีเงินบาทฟื้นตัวกลับมาได้บางส่วนช่วงปลายสัปดาห์ตามสกุลเงินเอเชียอื่นๆ
ทั้งนี้ ในวันพฤหัสบดี (23 ก.ย.) เงินบาทอ่อนค่าทดสอบแนว 33.60 ซึ่งเป็นระดับอ่อนค่าสุดในรอบ 4 ปี ก่อนจะกลับมาปิดที่ระดับ 33.25 เทียบกับ 33.22 บาทต่อดอลลาร์ฯ ในวันศุกร์ก่อนหน้า (17 ก.ย.)  
สำหรับปัจจัยสำคัญในประเทศที่ต้องติดตาม ได้แก่ ผลการประชุมคณะกรรมการนโยบายการเงิน (กนง.) เม็ดเงินลงทุนของนักลงทุนต่างชาติ สถานการณ์โควิด-19 และรายงานเศรษฐกิจการเงินเดือนส.ค. ของธนาคารแห่งประเทศไทย (ธปท.)
ขณะที่ตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค ดัชนี PMI/ISM ภาคการผลิตเดือนก.ย. ยอดสั่งซื้อสินค้าคงทน ยอดทำสัญญาขายบ้านที่รอปิดการขาย และ PCE/Core PCE Price Indices เดือนส.ค. จีดีพีไตรมาส 2/64 และจำนวนผู้ขอรับสวัสดิการว่างงานรายสัปดาห์
นอกจากนี้ตลาดยังรอติดตามสถานการณ์ของบริษัทอสังหาริมทรัพย์และข้อมูลกำไรภาคอุตสาหกรรมเดือนส.ค. ของจีน รวมถึงดัชนี PMI เดือนก.ย. ของจีน ยูโรโซน และสหรัฐฯ